CELEX: C2004/284/48
Language: et
Date: 2004-11-20 00:00:00
Title: Kohtuasi T-367/04: Gibtelecom Limited'i 15. septembri 2004. aasta hagi Euroopa Ühenduste Komisjoni vastu

20.11.2004   
            
            
               ET
            
            
               Euroopa Liidu Teataja
            
            
               C 284/24
            
         Gibtelecom Limited'i 15. septembri 2004. aasta hagi Euroopa Ühenduste Komisjoni vastu
   (Kohtuasi T-367/04)
   (2004/C 284/48)
   Kohtumenetluse keel: inglise
   Gibtelecom Limited, asukoht Gibraltar, esitas 15. septembril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindaja on barrister M. Llamas ja solicitor B. O'Connor.
   Hageja palub esimese astme kohtul:
   
               —
            
            
               tühistada komisjoni 5. juuli 2004. aasta otsus, millega jäeti rahuldamata Gibtelecom'i EÜ artikli 86 koostoimes EÜ artikliga 82 alusel esitatud kaebus;
            
         
               —
            
            
               jätta Gibtelecom'i kohtukulud komisjoni kanda.
            
         Õiguslikud alused ja peamised argumendid
   Vaidlustatud otsusega jättis komisjon rahuldamata hageja poolt 31. oktoobril 1996 esitatud kaebuse, milles ta väitis, et Hispaania telekommunikatsioonioperaator Telefonica SA oli toime pannud rea EÜ artiklit 82 rikkuvaid turguvalitseva seisundi kuritarvitusi, keeldudes tunnustamast Gibraltari rahvusvahelist suunakoodi (“350”) ja surudes peale piiravaid tingimusi Hispaania ja Gibraltari vahelisele automaatse otsevalimise telefonisidele. Hiljem muutis hageja nimetatud kaebuse EÜ artikli 86 alusel koostoimes EÜ artiklitega 82, 49 ja 12 kaebuseks Hispaania vastu väites, et Telefonica tegutses Gibraltari suhtes otsustusõigust taotlevalt Hispaania valitsuselt saadud juhiste kohaselt.
   Oma hagi toetuseks viitab hageja reale vaidlustatud otsuse väidetavatele ilmsetele hindamisvigadele. Hageja väidab, et komisjon eksis leides, et Telefonica ei ole riigi osalusega äriühing või et tal on eriõigused EÜ artikli 86 mõttes.
   Lisaks väidab hageja, et Hispaania rikkus direktiivide 90/388 (1), 97/33 (2), 2002/21 (3) ja 2002/77 (4) numbrite määramise ja juurdepääsu sätteid. Samuti leiab ta, et EÜ artikli 86 alusel võib rikkumist puudutavat hagi Hispaania suhtes esitada olenemata sellest, kas meetmed, mida Hispaania võttis takistamaks Telefonica'l tunnustada Gibraltari rahvusvahelist suunakoodi, olid üldkohaldatavad.
   Hageja esitab tühistamise toetuseks ka hulga menetluslikke ja halduslikke põhjendusi, viidates siinkohal hageja õiguspärase ootuse rikkumisele, mis väidetavalt tulenes kolme komisjoni liikme 7. juuni 2000. aasta Hispaaniale ja Ühendkuningriigile saadetud kirjast, milles muuhulgas nõuti, et need kaks riiki leiaksid lahenduse numbrite määramist puudutavale kaebusele. Lisaks väidab hageja sama kaebuse raames, et komisjon ei tegutsenud erapooletult ja rikkus põhimõtet, mille kohaselt peab ta tegutsema asuma mõistliku aja jooksul.
   
      (1)  Komisjoni 28. juuni 1990. aasta direktiiv 90/388/EEC konkurentsi kohta telekommunikatsiooniteenuse-turgudel (EÜT L 192, 24.7.1990, lk 10-16).
   
      (2)  Euroopa Parlamendi ja nõukogu 30. juuni 1997. aasta direktiiv 97/33/EÜ, mis käsitleb sidumist telekommunikatsioonis selleks, et tagada avatud võrguteenuste osutamise põhimõtete kaudu universaalteenus ja koostalitlusvõime (EÜT L 199, 26.7.1997, lk 32-52).
   
      (3)  Euroopa Parlamendi ja nõukogu 7. märtsi 2002. aasta direktiiv 2002/21/EÜ elektrooniliste sidevõrkude ja -teenuste ühise reguleeriva raamistiku kohta (raamdirektiiv), EÜT L 108, 24.4.2002, lk 33-50.
   
      (4)  Komisjoni 16. septembri 2002. aasta direktiiv 2002/77/EÜ konkurentsi kohta elektrooniliste sidevõrkude ja -teenuste turgudel (EMPs kohaldatav tekst ) ( EÜT L 249, 17.9.2002, lk 21-26).